## Rješenje kojim se trgovačkom društvu Veneto banka d.d., Zagreb, odobrava prospekt o izdavanju 952.280 redovnih dionica na ime, nominalne vrijednosti 100,00kn svaka, privatnom ponudom, ukupne vrijednos

### NN 69/2007 (4.7.2007.), Rješenje kojim se trgovačkom društvu Veneto banka d.d., Zagreb, odobrava prospekt o izdavanju 952.280 redovnih dionica na ime, nominalne vrijednosti 100,00kn svaka, privatnom ponudom, ukupne vrijednos

# HRVATSKOJ AGENCIJI ZA NADZOR FINANCIJSKIH USLUGA

**2136**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
te članka 22. stavak 4. Zakona o tržištu vrijednosnih papira (»Narodne novine«
broj 84/02 i 138/06), Uprava Hrvatske agencije za nadzor financijskih usluga, na
temelju Zahtjeva trgovačkog društva Veneto banka d.d., Zagreb, Draškovićeva 58,
za odobrenje prospekta o izdavanju dionica privatnom ponudom, na sjednici
održanoj 21. lipnja 2007. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Veneto banka d.d., Zagreb, Draškovićeva 58, odobrava se
prospekt o izdavanju 952.280 redovnih dionica na ime, nominalne vrijednosti
100,00 kn svaka, privatnom ponudom, ukupne vrijednosti od 95.228.000,00 kuna.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Veneto banka d.d., Zagreb, Draškovićeva 58 (dalje u tekstu:
Izdavatelj), podnijelo je Hrvatskoj agenciji za nadzor financijskih usluga
(dalje u tekstu: Agencija), 4. svibnja 2007. godine, Zahtjev za odobrenje
prospekta o izdavanju dionica privatnom ponudom i dokumentaciju sukladno Zakonu
o tržištu vrijednosnih papira (dalje u tekstu: Zakon) i Pravilniku o sadržaju
zahtjeva i prilozima za odobrenje prospekta i skraćenom prospektu (»Narodne
novine« broj 118/03, dalje u tekstu: Pravilnik), a 6. lipnja 2007. godine, i 13.
lipnja 2007. godine, zatražene izmjene i dopune prospekta i dokumentacije.
II. U provedenom postupku utvrđeno je da je Glavna skupština Izdavatelja 29.
ožujka 2007. godine donijela Odluku o povećanju temeljnog kapitala Izdavatelja
privatnim izdanjem, uplatom u novcu (dalje: Odluka Glavne skupštine). Sukladno
navedenoj Odluci Glavne skupštine, temeljni kapital Izdavatelja povećava se s
iznosa od 84.772.000,00,00 kuna, za iznos od 95.228.000,00 kuna, na iznos od
180.000.000,00 kuna.
Temeljni kapital Izdavatelja povećava se izdavanjem 95.228 novih redovnih
dionica koje glase na ime, nominalnog iznosa 100,00 kuna svaka. Dionice se
izdaju u nematerijaliziranom obliku, za iznos od 115,00 kuna svaka i uplaćuju se
u novcu.
Izdavanje predmetnih dionica bit će provedeno uz omogućavanje dioničarima
Izdavatelja da ostvare pravo prvenstva pri upisu novih dionica, i to u dijelu
koji odgovara njihovom udjelu u temeljnom kapitalu društva koji otpada na
redovne dionice, prije njegova povećanja. Pravo prvenstva imaju svi dioničari
društva na dan donošenja odluke glavne skupštine o povećanju temeljnog kapitala.
Upis i uplata dionica uz korištenje prava prvenstva trajat će 14 dana od
konačnosti rješenja kojim se odobrava prospekt o izdavanju dionica privatnom
ponudom. Izdavatelj će putem Središnje depozitarne agencije d.d., Heinzelova
62a, Zagreb, (dalje: Središnja depozitarna agencija) dioničarima dostaviti
Pospekt uz poziv na upis predmetnih dionica. Upis i uplata dionica izvršit će se
u poslovnicama Izdavatelja navedenim u Prospektu.
Sve dionice koje ostanu neupisane, upisat će i uplatiti Veneto banca soc.coop.
p.a. banka osnovana po talijanskom pravu, sa sjedištem u Montebelluna (Treviso),
Piazza G.B. Dall’Armi 1, upisana u registar društava u Trevisu pod br.
00208740266, u roku od 3 dana od isteka roka za upis uz korištenje prava
prvenstva.
Mjerilo uspješnosti izdanja je 100%.
Izdavatelj će u roku tri dana od upisa povećanja temeljnog kapitala u sudski
registar nadležnog suda, dostaviti Središnjoj depozitarnoj agenciji naloge za
prijenos dionica na vlasničke račune dioničara koji su upisali i uplatili
dionice.
III. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
IV. Ocjenjujući utvrđeno činjenično stanje, Agencija utvrđuje da su zahtjevu za
odobrenje prospekta o izdavanju redovnih dionica Izdavatelja privatnom ponudom,
priloženi svi prilozi propisani Zakonom i Pravilnikom te da podneseni prospekt
sadrži sve podatke u skladu s odredbom članka 21. i 26. stavak 2. Zakona.
Slijedom iznesenog, ispunjeni su uvjeti za odobrenje podnesenog prospekta te je,
sukladno odredbi članka 22. stavka 4. Zakona, riješeno kao u točki 1. izreke.
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od primitka
ovog Rješenja.

Klasa: UP/I-451-04/07-11/9
Urbroj: 326-111/07-8
Zagreb, 21. lipnja 2007.

Predsjednik Uprave
**Ante Samodol**, v. r.

Rješenje, NN 69/2007-2136
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)